山石
作者：韓愈
朝代：唐
主题：七言古詩

paragraphs: 山石犖确行徑微，黃昏到寺蝙蝠飛。
升堂坐階新雨足，芭蕉葉大梔子肥。
僧言古壁佛畫好，以火來照所見稀。
鋪牀拂席置羹飯，疏糲亦足飽我飢。
夜深靜臥百蟲絕，清月出嶺光入扉。
天明獨去無道路，出入高下窮煙霏。
山紅澗碧紛爛漫，時見鬆櫪皆十圍。
當流赤足踏澗石，水聲激激風吹衣。
人生如此自可樂，豈必局束爲人鞿？(鞿 一作：靰)
嗟哉吾黨二三子，安得至老不更歸。

标签：蒙学
唐詩三百首